dh-unibe/image-text_koenigsfelden-charters-post-1500 huggingface dataset:
Wir, von stetten und lendern ùnsˀ eidgnoschaft reͣte, ✳ der zit mit vollem gewalt zuͦ Baden in Eͣrgow ✳ us bevelch unsˀ herren und obern
bi einandern versamelt, ✳ namlich von Zùrich: Heinrich Goͤldi riter, ✳ von Bern: Nicläs zur Kinden, ✳ von Lutzern: Ludwig Seiler, ✳
schultheis, ✳ von Ury: Jos Pùntyner, sekelmeister, ✳ von Schwitz: Uͦlrich uff der Mur, am̄an, ✳ von Underwalden Ob dem Wald: Hans
Kiser, seckelmeister, ✳ von Zug: Ruͦdolf Heinrich ✳ und von Glarus: Hans Schùbelbach, seckelmeister, ✳ tuͦnd kund menglichem
mit disem brieff, ✳ als sich dan̄ etlich spen̄ gehalten gehept haben ✳ zwischen den wolpornen, erwirdigen und ersamen frowē
der eͣptissin und gemeinen coventfrowen des gotzhus Kùngsfelden an eim ✳ und ùnsern lieben, getrùwen den von Birmenstorff in ùnser gräfschaft Baden am andˀn teil ✳ von wegen der tafern zuͦ Birmēnstorff, ✳ da die von Birmenstorf vˀmeinten,
wie wol sy von alter also harkomen weͣren, ✳ das sy den win, ✳ so eym uf sinem eignen gewachsen were, ✳ wol schenken ✳ und
biderben lùten ✳ essen geben moͤchten ✳ us und von dem, ✳ so einer selbs erbuwen und erzogen het, ✳ so understuͤnden doch die
frowen von Kùngsfelden ✳ sy daran zuͦverhindern ✳ und ein nùwrung mit inen zuͦ machen. ✳ dawider die gedächten
frowen vermeinten ✳ die tafern an dem end ✳ gehorte inen zuͦ ✳ und wen̄ kein wirt da weͣre, ✳ so heten die von Birmenstorf
sy zuͦ noͤten einen wirt dahin zuͦ geben. ✳ die wile es nü die gestalt hette, ✳ begeͣrtind die frowen ✳ mit den von Birmastorf
zuͦverschafen ✳ sy an der tafern ungeirt ✳ und beliben zuͦ läsen, ✳ in den reͣchten, ✳ als ander tafernen. ✳ und als jeder teil also
uff sinem vermeynen beliben ✳ und die von Birmenstorff umb ir klag kuntschaft zuͦverhoͤren begerten, ✳ und wir die zuͦ
hoͤren erkent, ✳ och die vor ùns verhoͤrt, ✳ und sy beidersidt das damit ✳ under vil mer worten zuͦ ùns zuͦ recht gesetzt haben, ✳
ist von ùns dem näch rechtlich erkendt, ✳ das die benanten frowen von Kùngsfelden und ir nächkom̄en ✳ bi ir tafern zuͦ
Birmenstorf ✳ bliben, ✳ öch die in eren halten und haben soͤllen, ✳ als sy des geeret wellen werden, ✳ und biderblùt och versorgt
syen ✳ mit fuͦter, essen, trinken, geliger und stallung. ✳ und dawider moͤgen dan̄ die von Birmastorf ✳ och zum zapfen
schenken ✳ den win, ✳ so inen oder iro eym uf sinem eignen gewachsen ist, ✳ und aber nieman nichtz zuͦ essen geben in
wirtschaft wise. ✳ und was wins den̄ je zuͦ ziten ✳ daselbs zuͦ Birmenstorff geschenkt wirt, ✳ es sy in der tafern ✳ oder andˀn
hùsern ✳ wo das ist, ✳ den selben win ✳ moͤgen ✳ die von Birmastorf ✳ schaͤtzen oder schaͤtzen läsen ✳ als sy beduͤcht ✳ goͤtlich
zimlich billich und gemein sin, ✳ alles on arglist und geveͣrd. ✳ und des zuͦ urkund ist diser brieff versigelt ✳ mit unsˀ
eidgnosschaft vogt zuͦ Baden, des from̄en, vesten Hans Meisen, des räts Zùrich, insigel ✳ an ùnsˀ aller stat, ✳ an sant
Uͦlrichs tag, ✳ näch Crists gepùrt gezalt tusend vierhundert achtzig und nùn jär. ✳
489
Königsf. 815
Birmistorff
Staatsarchiv
AARGAU
K ✳
E 32
der brif vō der tavern ze
Birmenstorf
A 3 ✳